Jiaozhi

**Jiaozhi** (Cina Baku, pinyin: *Jiāozhǐ*, Vietnam: **Giao Chỉ**, Melayu: *Kuchi*), ialah sebuah wilayah bersejarah yang pernah diperintah oleh pelbagai dinasti China dan merujuk kepada kawasan utara Vietnam pada hari ini. Kerajaan Nanyue (204–111 SM) menubuhkan **Komanderi Jiaozhi** yang berpusat di Delta Sungai Merah, dan pentadbiran ini berterusan sepanjang tempoh pemerintahan China yang pertama dan kedua di Vietnam. Pada zaman Dinasti Han, Jiaozhi menjadi sebahagian daripada sebuah wilayah yang kemudiannya dinamakan Jiaozhou, meliputi Vietnam utara dan tengah serta Guangdong dan Guangxi di selatan China. Pada tahun 679 Masihi, Jiaozhi diserap ke dalam Protektorat Annan yang ditubuhkan oleh Dinasti Tang. Selepas itu, nama Jiaozhi digantikan dengan "Annan" (Annam) dan nama-nama lain bagi Vietnam, kecuali semasa tempoh singkat pemerintahan Dinasti Ming yang mentadbir Vietnam sebagai Wilayah Jiaozhi.

## Nama
Catatan sejarah Cina memberikan pelbagai tafsiran etimologi rakyat bagi nama Jiaozhi (交趾). Dalam *[[Kitab Ritus]]*, istilah ini digunakan untuk menggambarkan ciri fizikal masyarakat selatan (Nanman), yang ditafsirkan oleh sarjana Dinasti Han Timur, Zheng Xuan, sebagai "kaki yang menghala ke dalam" atau "jari kaki bersilang". Sumber seperti *[[Kitab Han Akhir]]* dan ensiklopedia Dinasti Tang, *[[Tongdian]]*, turut mengaitkan nama tersebut dengan adat masyarakat selatan yang lelaki dan wanita mandi bersama di sungai serta mempunyai dahi bertatu dan jari kaki yang terbuka dan bersilang ketika berdiri.   Ensiklopedia Dinasti Song, *[[Taiping Yulan]]*, pula mengaitkan nama Jiaozhi dengan peluasan kuasa empayar ke selatan.

Dari sudut linguistik moden, beberapa sarjana seperti Michel Ferlus mencadangkan bahawa istilah "Jiao" (交) berkait dengan etnonim seperti Lao (獠) dan Gelao (仡佬), yang mungkin berasal daripada bentuk purba k(ə)ra:w. Akar ini dipercayai merujuk kepada makna "manusia" dan mungkin berasal daripada bahasa Austroasia, serta berkait dengan istilah pertanian awal berasaskan ubi seperti keladi dalam kalangan masyarakat Mon-Khmer. James Chamberlain pula berpendapat bahawa "Jiao" dan "Lao" ialah kata seasal, serta mengemukakan teori bahawa kawasan Delta Sungai Merah pada asalnya didiami penutur bahasa Tai sebelum menjadi wilayah berbahasa Vietnam antara abad ke-7 hingga ke-10 Masihi. Walau bagaimanapun, bukti sejarah menunjukkan tiada perubahan populasi besar-besaran, dan kemungkinan besar kawasan Jiaozhi terus dihuni oleh kelompok penutur bahasa Austroasia yang menjadi nenek moyang masyarakat Vietnam moden.

Dalam tradisi Melayu, Jiaozhi disebut sebagai **Kuchi**, dan istilah ini kemudiannya berkembang menjadi "Cochin-China" oleh pedagang Portugis sekitar tahun 1516 untuk membezakannya daripada Cochin di India. Nama tersebut akhirnya dikenali sebagai "Cochinchina".

## Sejarah
Sumber-sumber Cina sejak Zaman Musim Bunga dan Musim Luruh serta Zaman Negara Berperang telah menyebut tentang kawasan bernama Jiao (Jiaozhi) di selatan China kuno.*[[Kitab Ritus]]*  merupakan sumber terawal yang mengaitkan nama Jiaozhi dengan kelompok Nanman. Bagaimanapun, sejarawan Vietnam Đào Duy Anh berpendapat bahawa Jiaozhi yang disebut dalam teks kuno sebenarnya terletak di selatan Gunung Heng dalam lembangan Sungai Yangtze, tidak melangkaui wilayah Anhui hari ini, dan bukan di Vietnam utara.

Sebelum penguasaan langsung China, kawasan Vietnam utara dikaitkan dengan kerajaan awal Văn Lang yang menurut tradisi diperintah oleh raja-raja Hùng, dengan Giao Chỉ sebagai salah satu daerahnya. Sekitar 258 SM, kerajaan ini jatuh kepada Âu Lạc di bawah Thục Phán yang berpusat di Cổ Loa. Pada 204 SM, Zhao Tuo menubuhkan kerajaan Nanyue dan membahagikan wilayah Vietnam kepada dua komanderi, Jiaozhi dan Jiuzhen. Selepas penaklukan Nanyue oleh Dinasti Han pada 111 SM, wilayah itu dibahagikan kepada sembilan komanderi dan Jiaozhi menjadi pusat pentadbiran utama di selatan, menandakan permulaan era pemerintahan China di Vietnam.

Di bawah Dinasti Han, pusat pentadbiran dipindahkan ke Jiaozhi dengan ibu kota di Mê Linh dan kemudian Luy Lâu. Pentadbiran ini menyaksikan beberapa pemberontakan besar, termasuk kebangkitan Trưng Trắc dan Trưng Nhị pada tahun 39 Masihi yang berjaya mengusir pegawai Han sebelum ditewaskan oleh jeneral Ma Yuan pada 43 Masihi. Selepas itu, proses asimilasi dipergiat, termasuk penghijrahan orang Cina dan pembentukan golongan elit campuran Han–Viet. Sepanjang abad kedua Masihi, beberapa pemberontakan lain berlaku, termasuk oleh masyarakat Campa, Wuhu dan pemimpin tempatan seperti Liang Long. Pada tahun 192, Khu Liên berjaya menubuhkan kerajaan Lâm Ấp (Campa) selepas memberontak terhadap Han.

Dari segi ekonomi, Jiaozhi menjadi pusat penting di pesisir selatan empayar Han, dengan kepadatan penduduk tinggi serta pengeluaran beras dan hasil kraftangan. Kedudukannya yang strategik menjadikannya penghubung utama antara China dan Laluan Sutera Maritim. Menjelang akhir abad kedua Masihi, agama Buddha telah berkembang pesat di Jiaozhi melalui hubungan perdagangan laut dengan India.

Dalam tempoh Tiga Kerajaan, Jiaozhi berada di bawah pengaruh Wu sebelum bertukar tangan antara Wu, Wei dan Jin. Sepanjang zaman Enam Dinasti, serta di bawah Dinasti Sui dan Tang, wilayah ini kekal di bawah pentadbiran China sehingga pada tahun 679 ia digantikan dengan nama dan struktur baharu, iaitu Protektorat Annan. Semasa pemerintahan Ming (tempoh dominasi China keempat), nama Jiaozhi dihidupkan semula sebagai sebuah wilayah, namun selepas pengusiran Ming oleh Lê Lợi, nama Giao Chỉ tidak lagi digunakan sebagai unit pentadbiran rasmi di Vietnam.

## Hubungan China-Rom
Pada tahun 166 Masihi, Maharaja Rom Marcus Aurelius Antoninus (An-tun dalam sumber Cina) dilaporkan menghantar utusan melalui Rinan untuk mempersembahkan hadiah seperti gading, tanduk badak dan kulit kura-kura kepada istana Dinasti Han. *[[Hou Han Shu]]* mencatatkan bahawa hubungan antara Rom (Da Qin) dan China berlaku melalui laluan laut di sempadan Rinan (Vietnam tengah hari ini), walaupun hubungan tersebut pernah terhenti akibat pemberontakan di Wilayah Barat. *[[Kitab Liang]]* pula menyebut bahawa pedagang Rom kerap mengunjungi Funan, Rinan (Annam) dan Jiaozhi (Delta Sungai Merah), dan pada tahun 226 Masihi seorang pedagang Rom bernama Qin Lun tiba di Jiaozhi sebelum dihantar menghadap pemerintah Wu.

Ahli geografi Ferdinand von Richthofen pada tahun 1877 mencadangkan bahawa ibu kota Jiaozhi ialah pelabuhan Kattigara yang disebut oleh Ptolemy dan pedagang Rom, dipercayai terletak berhampiran Hanoi. Bagaimanapun, penemuan arkeologi di Óc Eo (Delta Mekong) menunjukkan lokasi itu juga mungkin merupakan Kattigara, iaitu pelabuhan utama bagi kapal dari Barat yang menuju ke China pada awal abad Masihi sebelum peranan itu diambil alih oleh Guangdong.

Bukti arkeologi turut mengesahkan hubungan perdagangan ini. Barangan kaca zaman Republik Rom ditemui di makam Dinasti Han Barat di Guangzhou, manakala di Lao Cai (Vietnam utara) ditemui mangkuk kaca bertarikh akhir abad pertama SM hingga awal abad pertama Masihi bersama artifak lain termasuk gendang gangsa jenis Heger I. Di Óc Eo pula ditemukan medallion emas Rom dari zaman Antoninus Pius dan Marcus Aurelius. Penemuan ini menguatkan bukti bahawa kawasan sekitar Jiaozhi dan Funan merupakan sebahagian penting daripada rangkaian perdagangan maritim antara Empayar Rom dan China.

## Lihat juga
*Kang Senghui, sami Buddha asal Sogdiana yang tinggal di Jiaozhi semasa abad ke-3
*Tonkin, eksonim untuk utara Vietnam, hampir sama dengan wilayah Jiaozhi
*Cochinchina, eksonim untuk selatan Vietnam, kata seakar dengan asal nama Jiaozhi

## Catatan

## Sumber
### Artikel

*
*
*
*  
*
*
* 
*

### Buku
* 
*
*
*
*
* 
* 
* 
*
*
* 
* 
* 
* 
*
*
* 
* 
*
* 
*
* Zürcher, Erik (2002): "Tidings from the South, Chinese Court Buddhism and Overseas Relations in the Fifth Century AD." Erik Zürcher in: *A Life Journey to the East. Sinological Studies in Memory of Giuliano Bertuccioli (1923–2001)*. Edited by Antonio Forte and Federico Masini. Italian School of East Asian Studies. Kyoto. Essays: Volume 2, pp.&nbsp;21–43.

## Pautan luar
*"The Southern Silk Roads" on Silk Roads Programme